Polisiekar ry vier doodArgieffoto: SAPD/Facebook Twee vroue en twee seuns is dood toe hulle Donderdag deur ŉ polisievoertuig in Johannesburg getref is. Kapt. Mavela Masondo, provinsiale polisiewoordvoerder vir Gauteng, het gesê die voorval het omstreeks 13:30 in Mainweg in Kya Sand in Randburg plaasgevind. “Twee polisiebeamptes wat verbonde is aan die Douglasdale-polisiestasie was aan diens toe hulle in ŉ ongeluk betrokke was waarin vier voetgangers doodgery is. Die slagoffers is twee vroue, onderskeidelik 27 en 38 jaar oud, en twee seuns, vyf en sewe jaar oud,” het Masondo gesê. Die twee beamptes is in die ongeluk beseer en is na ŉ hospitaal geneem vir mediese behandeling. Die omstandighede rondom die ongeluk is nog onbekend en word ondersoek. ŉ Saak van strafbare manslag is aanhangig gemaak. Die onafhanklike polisieondersoek-direktoraat (Opod) gaan die ondersoek lei. Masondo het gesê die polisiebestuur het met skok van die voorval verneem. “Die polisiebestuur wil graag hul innige meegevoel met die naasbestaandes van die oorledenes betuig. Die polisie sal sy volle samewerking gee met Opod se ondersoek,” het Masondo gesê.